《温汤寺》
宋代·冯山

温汤气如蒸，冷泉寒于冰。并流不相入，汹涌争奔腾。

佛庐焕金碧，法地何时兴。二泉洒其间，回环清且澄。

维舟爱古柏，磴道垂千层。殿堂绝纤埃，潇洒严香灯。

敲栏施鱼食，弄水摇悬藤。一掬洗病眼，再漱袪烦膺。

远访岂惮劳，胜游诚可矜。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。